Per Clausen (EL), 2007-05-02:
På trods af at vi vel kan konstatere, at der sådan set ikke er andre end muligvis Det Radikale Venstre, der vil stemme for vores beslutningsforslag, som det foreligger, synes jeg alligevel, at det har været en god debat.
Selvfølgelig kunne jeg nu godt kaste mig ud i en længere udredning om, hvorfor det virker besynderligt, at regler, som kan fungere i Norge og Sverige, i Danmark ville få efterretningsvæsenet til at dø hen og forsvinde – det er ikke mit indtryk, at det er sket i de to lande –
men det vil jeg undlade, ligesom jeg også vil undlade at deltage i den meget lange debat, der indimellem har været om behovet for at have et ankenævn.
Jeg kan så derudover erkende, da jeg selv har haft fornøjelsen af at være arkivordfører for Enhedslisten, at det jo er rigtigt, som Venstres ordfører sagde, at der sådan set har været enighed om, at man skulle have den her meget liberale adgang.
Og hvis man læser rigtig grundigt efter, vil man kunne se, at Enhedslisten altid har været ivrige forkæmpere for at gøre adgangen endnu mere liberal.
Selv om jeg sådan set
Jeg er faktisk meget enig i, at det er vigtigt, at vi har adgang til det her, og jeg synes også, det er vigtigt, at de ting, der ligger omkring den kolde krig osv., kommer frem, sådan at de kan blive debatteret.
Det, jeg så til gengæld synes er meget positivt, er, at jeg kan konstatere, at alle partier giver udtryk for, at de er enige i, at der er et problem, når mennesker har den oplevelse, at de altså ikke kan få adgang til materiale, som forskere og journalister har adgang til, og som efterfølgende bliver offentliggjort omkring dem, og at det jo heller ikke er tilfredsstillende, at man, når historien har været i avisen, så kan bede om at få lov til at se det bagvedliggende materiale.
Vi ved jo godt, at et dementi, som kommer 14 dage eller 3 uger efter, at historien har været i medierne, måske ikke har den store gennemslagskraft.
Nogle vil nok tale om, at man så har været lidt langsom.
Så det er altså vigtigt, at der er en mulighed for, at man kan få indblik i de ting, som forskere og journalister får indblik i.
Selv om Venstre og De Konservative sådan set var meget positive over for den problemstilling, vil jeg ikke tolke det, som om de partier nødvendigvis er villige til at tage de fornødne skridt i den retning her og nu, men jeg opfatter faktisk, at der er et flertal i Folketinget, som vil være indstillet på på den ene eller den anden måde at sikre, at ministeren får et skub i den retning, der gør, at hun får løst det her problem på en mere tilfredsstillende måde, end det er blevet løst på indtil videre.
Med det som udgangspunkt vil vi arbejde videre med sagen i udvalget, og så vil jeg forskåne jer for på baggrund af det fremskredne tidspunkt og på baggrund af den meget positive modtagelse af vores forslag for den lange række af citater fra tidligere PET-chefer og andre kloge og begavede mennesker, som har udtalt sig om den her sag, helt på linje med Enhedslisten.
Jeg takker for den behandling, der har været, og jeg er sikker på, at der vil blive en grundig behandling af det i Retsudvalget, som sikkert også vil føre til det, at vi i hvert fald kommer et skridt i den rigtige retning.